มูลนิธิเชียร์โนบีลญี่ปุ่น

**มูลนิธิเชียร์โนบีลญี่ปุ่น** (; อักษรย่อ: JCF; ) เป็นองค์การไม่แสวงหาผลกำไรที่ได้รับการรับรองอย่างเป็นทางการของประเทศญี่ปุ่น ซึ่งมุ่งมั่นที่จะให้ความช่วยเหลือด้านมนุษยธรรม ที่โดยส่วนใหญ่ผ่านการรักษาทางการแพทย์สำหรับเด็กที่เป็นโรคมะเร็งเม็ดเลือดขาวและโรคอื่น ๆ มูลนิธินี้ก่อตั้งขึ้นใน ค.ศ. 1991 โดยเริ่มต้นจากการให้การสนับสนุนทางการแพทย์แก่ชาวยูเครนและเบลารุสที่ได้รับผลกระทบจากภัยพิบัติเชียร์โนบีล ตั้งแต่การรุกรานยูเครนโดยรัสเซีย ค.ศ. 2022 มูลนิธิเชียร์โนบีลญี่ปุ่นได้ทำงานร่วมกับเพื่อนร่วมงานต่างชาติเพื่อให้ความช่วยเหลือผู้พลัดถิ่นชาวยูเครน นอกจากนี้ มูลนิธิเชียร์โนบีลญี่ปุ่นยังได้ให้ความช่วยเหลือทางการแพทย์และมนุษยธรรมในอิรักตั้งแต่ ค.ศ. 2004 เช่นเดียวกับในญี่ปุ่นภายหลังเกิดแผ่นดินไหวและคลื่นสึนามิในโทโฮกุ ค.ศ. 2011 และภัยพิบัตินิวเคลียร์ฟูกูชิมะแห่งที่หนึ่ง ค.ศ. 2011 โดยสำนักงานใหญ่ของมูลนิธิเชียร์โนบีลญี่ปุ่นตั้งอยู่ในมัตสึโมโตะ ประเทศญี่ปุ่น และประธานมูลนิธิเชียร์โนบีลญี่ปุ่นคนปัจจุบันคือ ดร. มิโนรุ คามาตะ

## ประวัติและกิจกรรม
มูลนิธิเชียร์โนบีลญี่ปุ่นก่อตั้งขึ้นในเดือนมกราคม ค.ศ. 1991 ในมัตสึโมโตะ จังหวัดนางาโนะ ประเทศญี่ปุ่น ภายใต้ชื่อ*นิฮงเชรูโนบุยริเร็นไตคิกิง* หรือมูลนิธิเชียร์โนบีลญี่ปุ่น (JCF) โดยมีวัตถุประสงค์หลักเพื่อให้ความช่วยเหลือทางการแพทย์แก่ผู้ประสบภัยจากโรงไฟฟ้านิวเคลียร์เชียร์โนบีลเมื่อ ค.ศ. 1986 มูลนิธิดังกล่าวได้มีบทบาทอย่างมากในการสนับสนุนการคัดกรอง, การวิจัย และการรักษามะเร็งเม็ดเลือดขาวและมะเร็งต่อมไทรอยด์ในเด็ก โดยร่วมมือกับผู้เชี่ยวชาญทางการแพทย์จากมหาวิทยาลัยชินชู ศูนย์มะเร็งต่อมไทรอยด์แห่งชาติในมินสค์ และโรงพยาบาลรัฐโฆเมียล

ใน ค.ศ. 2004 มูลนิธิเชียร์โนบีลญี่ปุ่นเริ่มให้ความช่วยเหลือทางการแพทย์ในประเทศอิรัก โดยมุ่งเน้นที่สาขาวิทยามะเร็งในเด็กเป็นหลัก มูลนิธินี้ได้ให้การสนับสนุนการบำบัดทำลายเซลล์สำหรับเด็กที่เป็นโรคมะเร็ง รวมถึงบริการธนาคารเลือดโดยการบริจาคเครื่องแยกเซลล์ ตลอดจนจัดหลักสูตรฝึกอบรมให้แก่บุคลากรด้านวิทยามะเร็งในเด็กในสถานที่นอกประเทศอิรัก และด้วยการสนับสนุนทางการเงินจากบริษัทคิริงบรูเออรี มูลนิธิเชียร์โนบีลญี่ปุ่นจึงสามารถจัดหาเวชภัณฑ์ทางการแพทย์เฉพาะ เช่น ตัวกระทำปัจจัยภาวะเม็ดเลือดขาวสูงสำหรับเคมีบำบัด ให้แก่โรงพยาบาลสอนกลางของประเทศอิรัก และโรงพยาบาลสอนสวัสดิการเด็กมันซูร์ ผ่านความร่วมมือควบคู่กับเครือข่ายการแพทย์ญี่ปุ่น-อิรัก (JIM-NET) ซึ่งมูลนิธิเชียร์โนบีลญี่ปุ่นยังคงช่วยชีวิตเด็กชาวอิรักที่เป็นโรคมะเร็งเม็ดเลือดขาวต่อไป

หลังจากเหตุการณ์แผ่นดินไหวและคลื่นสึนามิในโทโฮกุเมื่อวันที่ 11 มีนาคม ค.ศ. 2011 ซึ่งส่งผลให้เกิดความเสียหายอย่างใหญ่หลวงตลอดแนวชายฝั่งตะวันออกเฉียงเหนือของประเทศญี่ปุ่น และอุบัติเหตุทางนิวเคลียร์ที่โรงไฟฟ้านิวเคลียร์ฟูกูชิมะแห่งที่หนึ่ง เจ้าหน้าที่ของมูลนิธิเชียร์โนบีลญี่ปุ่นได้ทำงานเพื่อตรวจสอบระดับกัมมันตภาพรังสีในพื้นที่ที่ได้รับผลกระทบและตรวจสอบอาหารจากภูมิภาคนี้ ด้วยความช่วยเหลือจากคณะแพทยศาสตร์มหาวิทยาลัยชินชู มูลนิธิดังกล่าวจึงสามารถตรวจวัดระดับรังสีในเลือดและเฝ้าระวังสัญญาณของมะเร็งต่อมไทรอยด์และมะเร็งเม็ดเลือดขาวในเด็กได้ รวมถึงให้การดูแลทางจิตใจ

ใน ค.ศ. 2014 หลังจากที่สถานการณ์ความมั่นคงแห่งชาติในอิรักเลวร้ายลงรวมถึงการที่กลุ่มไอซิสยึดครองเมืองโมซูลและเขตปกครองอื่น ๆ ของอิรัก มูลนิธิเชียร์โนบีลญี่ปุ่นได้ริเริ่มโครงการใหม่ในอิรักเพื่อให้ความช่วยเหลือทางการแพทย์แก่ผู้ลี้ภัยและผู้พลัดถิ่นภายในประเทศ (IDP) อื่น ๆ ซึ่งคลินิกมาร์-ชีมูนี ได้รับการสนับสนุนจากมูลนิธิเชียร์โนบีลญี่ปุ่นตั้งแต่เดือนพฤศจิกายน ค.ศ. 2014 พร้อมทั้งได้รับความช่วยเหลือเพิ่มเติมจากรัฐบาลญี่ปุ่นตั้งแต่เดือนมีนาคม ค.ศ. 2015 คลินิกมาร์-ชีมูนี ในระยะเริ่มแรกนั้นเป็นเพียงเต็นท์ที่มีแพทย์จากความช่วยเหลือทางการแพทย์แก่ผู้ลี้ภัยและผู้พลัดถิ่นภายในประเทศคอยดูแล ส่วนการบริจาคครั้งต่อ ๆ มาของมูลนิธิเชียร์โนบีลญี่ปุ่นทำให้มีการสนับสนุนที่เพียงพอในการจัดตั้งคลินิกที่เหมาะสมรวมถึงจัดหายาและสิ่งของอื่น ๆ โดยระหว่าง ค.ศ. 2015 ถึง 2018 มูลนิธิเชียร์โนบีลญี่ปุ่นได้ช่วยจัดตั้งศูนย์ระบบสาธารณสุขปฐมภูมิ (PHC) จำนวน 5 แห่งในบริเวณใกล้เคียงเมืองอัรบีล ซึ่งเป็นเมืองหลวงของภูมิภาคเคอร์ดิสถานทางตอนเหนือของอิรัก ได้แก่ ฮาร์ชาม, ซีริน, ซีทูน, ทูบซาวา และอาลทูน คูบรี ด้วยเงินช่วยเหลือจากรัฐบาลญี่ปุ่น มูลนิธิเชียร์โนบีลญี่ปุ่นสามารถจัดหาอุปกรณ์ทางการแพทย์ให้แก่ศูนย์ระบบสาธารณสุขปฐมภูมิฮาร์ชามได้ มูลนิธิเชียร์โนบีลญี่ปุ่นยังได้จัดหาอุปกรณ์ที่จำเป็นอย่างยิ่งให้แก่ศูนย์ระบบสาธารณสุขปฐมภูมิอื่น ๆ ในพื้นที่อัรบีล และช่วยให้บริการทางการแพทย์แก่ผู้พลัดถิ่นภายในประเทศจำนวนหลายพันคนในภูมิภาคนี้นับตั้งแต่ที่ไอซิสเข้ายึดครอง นอกจากนี้ มูลนิธิเชียร์โนบีลญี่ปุ่นยังได้จัดหาอุปกรณ์ส่องกล้องและยาให้แก่โรงพยาบาลใกล้เคียง รวมถึงสนับสนุนการบรรยายด้านสุขภาพโดยแพทย์ของมูลนิธิเชียร์โนบีลญี่ปุ่นที่เดินทางไปเยือนอิรักเช่นกัน และเนื่องในโอกาสที่โมซูลได้รับการปลดปล่อยจากไอซิสเมื่อ ค.ศ. 2017 มูลนิธิเชียร์โนบีลญี่ปุ่นได้จัดหาอุปกรณ์ให้แก่สถานพยาบาลทางการผ่าตัดที่โรงพยาบาลฉุกเฉินโรจาวาในอัรบีล รวมถึงใน ค.ศ. 2020 มูลนิธิเชียร์โนบีลญี่ปุ่นก็ได้ช่วยจัดตั้งหน่วยโฟลไซโทเมทรีหน่วยแรกในเมืองโมซูลที่โรงพยาบาลอิบน์ อัลอะษีร์ ส่วนโครงการมูลนิธิเชียร์โนบีลญี่ปุ่นอื่น ๆ ได้แก่ หลักสูตรการฝึกอบรมในประเทศญี่ปุ่นสำหรับแพทย์อิรัก โดยเฉพาะผู้เชี่ยวชาญด้านวิทยามะเร็งในเด็ก, โลหิตวิทยา และสาขาที่เกี่ยวข้อง รวมถึงโครงการฝึกอบรมสำหรับพยาบาลในสาขาวิทยามะเร็งในเด็ก,ที่โรงพยาบาลอิบน์ อัลอะษีร์ หลังจากการปลดปล่อยเมืองโมซูลจากไอซิส ตลอดจนการช่วยเหลือนักศึกษาแพทย์ชนหมู่น้อยชาวยาซิดิสที่ต้องอพยพเพื่อสำเร็จการศึกษาด้านการแพทย์ และความช่วยเหลือและการสนับสนุนรูปแบบต่าง ๆ สำหรับเหยื่อรายบุคคลของกลุ่มไอซิส

ในช่วงหลายทศวรรษนับตั้งแต่ภัยพิบัติเชอร์โนบิลใน ค.ศ. 1986 มูลนิธิเชียร์โนบีลญี่ปุ่นได้พัฒนาความสัมพันธ์อันเป็นมิตรจำนวนมากในยูเครนและในประเทศเพื่อนบ้าน ซึ่งพิสูจน์ให้เห็นถึงคุณค่าอย่างยิ่งหลังจากการรุกรานยูเครนของรัสเซียใน ค.ศ. 2022 โดยเฉพาะอย่างยิ่ง มูลนิธิเชียร์โนบีลญี่ปุ่นได้ทำงานร่วมกับบอห์ดัน ซาวูลา บาทหลวงนิกายโรมันคาทอลิกแห่งโบสถ์โฮริอันสกา รอตนดา/เซนต์อันนา ในเมืองอุฌฮอรอด ประเทศยูเครน และมาซากาซุ มิยานางะ ซึ่งเป็นจิตรกร ในเมืองกรากุฟ ประเทศโปแลนด์ เพื่อให้ความช่วยเหลือผู้อพยพชาวยูเครน โดยเงินบริจาคจากประเทศญี่ปุ่นจะใช้เพื่อซื้ออาหาร, เสื้อผ้า, น้ำ และสิ่งจำเป็นอื่น ๆ

ดร. มิโนรุ คามาตะ ประธานมูลนิธิเชียร์โนบีลญี่ปุ่น พร้อมด้วยแพทย์, พยาบาล และเจ้าหน้าที่อื่น ๆ ที่เกี่ยวข้องกับมูลนิธิเชียร์โนบีลญี่ปุ่น ได้เดินทางมาเยือนประเทศอิรักหลายครั้งเพื่อให้ความช่วยเหลือ นอกจากนี้ สมาชิกมูลนิธิเชียร์โนบีลญี่ปุ่นหนึ่งรายยังทำงานร่วมกับแพทย์ในท้องถิ่นในเมืองอัรบีล ประเทศอิรัก อย่างต่อเนื่อง เพื่อติดตามความคืบหน้าของโครงการและประเมินความต้องการทางคลินิก

## สิ่งพิมพ์
กราวด์ซีโร เป็นสิ่งพิมพ์รายไตรมาส ซึ่งเป็นวารสารอย่างเป็นทางการของมูลนิธิเชียร์โนบีลญี่ปุ่น วารสารดังกล่าวให้รายละเอียดกิจกรรมของมูลนิธิผ่านการสัมภาษณ์และเรื่องราวพิเศษจากพื้นที่ภัยพิบัติ ตลอดจนแสดงให้เห็นถึงบทบาทของมูลนิธิเชียร์โนบีลญี่ปุ่นในการทำงานเพื่อแก้ไขปัญหาในภูมิภาคที่เกี่ยวข้อง

## อ้างอิง

## แหล่งข้อมูลอื่น
* 
* 
* 
* 
** English Page
* Japan Iraq Medical Network (JIM-NET) Official Website
* Dr. Minoru Kamata Official Website

หมวดหมู่:องค์การมะเร็งในประเทศญี่ปุ่น
หมวดหมู่:องค์การที่ก่อตั้งในปี พ.ศ. 2534
หมวดหมู่:ก่อตั้งในประเทศญี่ปุ่นในปี พ.ศ. 2534